Helene Liliendahl Brydensholt (ALT), 2024-05-23:
Tak for ordet.
Den magtfulde lobbyorganisation Landbrug & Fødevarer har hyldet effektiviteten i produktionen, og i landbrugets og følgeerhvervenes egne medier omtales grise udelukkende som produkter på et marked: Hvor stor profit kan man klemme ud af en gris?
Kan man spare to øre pr. gris ved at fragte dem til slagtning i Polen eller Italien?
Der har efterhånden vokset sig en stærk folkelig bevægelse frem, som siger fra over for mishandlingen af grisene og andre dyr.
Det er sket, i takt med at flere og flere har fået kendskab til de uhyrlige forhold bag hermetisk lukkede døre, som grisene lever under.
Det er jo i høj grad uvidenhed, der så længe har medført den brede befolknings stiltiende accept.
Men der er ganske enkelt tale om et dyreetisk svigt her.
Herudover har produktionen store negative og afledte effekter for vores natur og miljø, som efterhånden er velkendte, men det her beslutningsforslag handler først og fremmest om etik – om, hvilken dyreetik vi ønsker at have i Danmark.
Vi taler meget om værdier i de her år, om værdibaseret politik, og da den socialdemokratiske udenrigsordfører Jeppe Kofod lancerede Danmarks nye værdibaserede udenrigspolitik i 2022 var det bl.a. med de her ord, og jeg citerer: »Det er klart, at det kan have nogle konsekvenser, når vi står op for vores værdier, men vi lader ikke være med at gøre det, fordi det er besværligt.
Vi skal netop gøre det, selv om det er besværligt«.
De ord vil jeg egentlig gerne gøre til mine, for vi skal stå op for ordentlig dyreetik, også selv om det er besværligt.
Og der er meget stærke økonomiske interesser på spil, men grisene kan ikke stå op for sig selv, og det kan de andre dyr i landbruget heller ikke, så det vil jeg og Alternativet gerne gøre.
I Alternativet har vi et stærkt fokus på grisenes ret til et værdigt dyreliv, et dyreliv, hvor de får deres adfærdsmæssige behov opfyldt, at kunne bevæge sig, at have adgang til udearealer – det må da være et minimumskrav til et godt griseliv.
Hvorfor stiller vi så beslutningsforslaget nu?
Er vi da ikke klar over, at det er helt urealistisk at kræve udearealer til de millioner af grise, der lever stuvet sammen i dyrefabrikkerne i Danmark?
Jo, det ved vi jo godt, og det kan ikke ske fra den ene dag til den anden, men vi skal jo starte et sted, selv om det er besværligt.
Vi skal have startet en proces, og det første, regeringen skal starte med, er at regne på, hvordan det her kan lade sig gennemføre.
Hvordan kan vi sikre danske grise et værdigt liv, der indebærer adgang til udearealer?
Så simpelt er det egentlig.
Erfaringen er jo desværre, at i Danmark tager det uendelig lang tid at udfase uønskede metoder inden for dyreproduktionen eller bare at gennemføre minimale forbedringer for dyrene i landbruget.
Og det gælder, at uanset om der er tale om kyllinger, grise, kvæg eller mink, så tager det lang tid.
I Danmark – i modsætning til andre lande, som vi kan sammenligne os med – går det bare langsomt og er forbundet med meget store omkostninger, når dyrefabrikkerne bliver bedt om at ændre eller helt stoppe en uetisk behandling af dyr.
Der er ikke bare tale om brodne kar, som erhvervet prøver at bilde os ind.
Der er tale om systemisk, kollektivt omsorgssvigt af grisene.
Og det er ikke nogen hemmelighed, at vi i Alternativet ønsker en helt grundlæggende omlægning af den animalske produktion og dermed fjerne årsagen til, at millioner af grise hver dag lider i Danmark.
Vi skal have færre grise på mere plads, så de reelt har mulighed for at leve et liv, inden det tages fra dem.